
34 de ani de la lovitura de stat: Gruparea Iliescu 
preia puterea și jefuiește ţara după bunul plac 


æ) Cimpoi Adrian Ultima actualizare 29/12/2023 %0 A 1.440 FA minute de citit 


Aşa-numitul "grup Iliescu”, care a preluat puterea politică în România în 
decembrie 1989, a avut ca scop înlăturarea fostului dictator Nicolae Ceauşescu, 
dar menţinerea ţării în sfera de influenţă a fostei Uniuni Sovietice, aceștia fiind 
spioni KGB și GRU. 


Grupul existent în jurul lui lon Iliescu în 1989, care a preluat puterea în statul român 
după evenimentele de la sfârşitul lunii decembrie, funcţiona de mai mulţi ani în 
România, fiind format din persoane marginalizate de către fostul regim al lui Nico' 
Ceauşescu şi al căror scop era înlăturarea conducătorului statului, dar menţinerea 
României în sfera de influenţă a Uniunii Sovietice. 


Fostul preşedinte lon Iliescu a fost trimis în judecată, alături de Gelu Voican 
Voiculescu şi de fostul comandant al Aviației Militare, generalul losif Rus, acuzaţiile 
fiind de infracţiuni contra umanităţii. 


Conform procurorilor, "în mod constant, până în prezent, Iliescu lon a negat în 
public sau a bagatelizat existenţa acestui grup pe care, în realitate, aşa cum o arată 
probatoriul, l-a condus“, noua conducere a ţării care a preluat puterea în decembrie 
1989 susţinând că este “emanată” de Revoluţie. 


"Probatoriul administrat a relevat că pe fondul degenerării relaţiilor bilaterale dintre 
RSR şi URSS (degradare survenită ulterior momentului "Praga 1968"), urmare, 
inclusiv, a gravelor erori de politică internă (ce au produs o stare de nemulţumire 
profundă şi generală) s-a format şi a evoluat în timp o grupare dizidentă care a avut 
drept scop înlăturarea fostului preşedinte Ceauşescu Nicolae, dar menţinerea 
României în sfera de influenţă a URSS. Această grupare a fost formată atât din civili 
(latura politică), cât şi din militari (latura militară), cu toţii marginalizaţi într-un fel sau 
altul prin deciziile fostului preşedinte. Componenţii grupului au aparţinut 
principalelor două filoane militare (MApN şi DSS), de la nivel mediu până la vârf, dar 
şi structurilor civile ale statului român. Desigur, nu doar membrii acestui grup au 
manifestat atitudini ostile regimului Ceauşescu, însă prin funcţiile deţinute (implicit, 
influenţele exercitate), dar mai ales prin raportare la evoluţia istorică (începând cu 22 
decembrie 1989), se poate afirma, fără echivoc, faptul că acest grup s-a dovedit 
eficient în demersul său”, susţin procurorii în rechizitoriu. 


Ancheta derulată de-a lungul anilor în Dosarul “Revoluţiei” relevă că, de-a lungul 
timpului, persoane cu importante funcţii de decizie în statul comunist — la nivelul 
Ministerului Apărării, al fostei Securităţi sau al serviciilor de informaţii — aveau 
cunoştinţă despre existenţa grupului din jurul lui lon Iliescu şi că membrii acestuia 
discutau, cu ani înaintea evenimentelor din 1989, despre preluarea puterii. 


De altfel, un martor în dosar a relatat că încă din 1987 se ştia despre existenţa unei 
“organizaţii clandestine denumită Comitetul sau Consiliul Salvării Naţionale care 
avea ca scop desfăşurarea de acţiuni împotriva regimului Nicolae Ceauşescu”, 
formată dintr-o componentă politică şi una militară, din care făceau parte lon lies. , 
Virgil Măgureanu, dar şi generalii Nicolae Militaru şi lon lăniţă. 


Fostul ministru al Apărării din perioada 1980-1985, Constantin Olteanu, a declarat că 
în 1988 a purtat o discuţie cu generalul lulian Vlad, şeful Departamentului Securităţii 
Statului, în urma căreia a aflat de la acesta faptul că în mod periodic lon Iliescu, 
generalul Nicolae Militaru şi alţii se întâlneau şi purtau discuţii despre formarea unui 
nou guvern, în eventualitatea pierderii puterii de către Nicolae Ceauşescu. Într-o 
astfel de ipoteză Militaru viza funcţia de ministru al Apărării Naţionale. 


Un fost şef al unităţii de contraspionaj pentru ţările socialiste a declarat şi el, în 
calitate de martor în dosar, că generalul Nicolae Militaru, care a fost numit ministru 
al Apărării în 26 decembrie 1989, fusese trecut în rezervă în perioada comunistă 
pentru că în ceea ce îl priveşte serviciile de informaţii româneşti demonstraseră "un 
anumit ataşament faţă de GRU”, serviciu secret rusesc. În acelaşi timp, un ofiţer de 
contrainformaţii militare a declarat că "generalul Militaru Nicolae fusese atras la 
colaborare de către Serviciul de Informaţii al Armatei Sovietice într-o perioadă în 
care se afla în Dobrogea, unde se desfăşura o aplicaţie pe hartă cu statele majore ale 
armatelor ţărilor din cadrul Tratatului de la Varşovia”. 


"Nu cunosc motivele pentru care generalul Militaru a fost readus din rezervă după o 
lungă perioadă de timp în care nu a mai avut contact cu actul de comandă şi a fost 
numit ministru al apărării naţionale de către domnul lon Iliescu (....) Cred că numirea 
sa a avut legătură şi cu participarea acestuia încă din anii 1981-1984 la anumite 
forme de rezistenţă împotriva regimului Ceauşescu. Cunosc că se afla în legătură cu 
alte cadre militare active sau în rezervă, într-o activitate ce poate fi numită un 
complot împotriva regimului Ceauşescu în interiorul căruia Militaru dorea 
răsturnarea sa pe o cale violentă. Aşadar este posibil ca numirea sa în funcţia de 
ministru al apărării de către lon Iliescu să fie o acţiune de recunoaştere a unor merite 
anterioare. De altfel, lon Iliescu era la curent cu acţiunile unor grupuri, însă a 
manifestat tot timpul o prudenţă deosebită”, declara, la rându-i, fostul şef al SRI 
Virgil Măgureanu, martor în dosar. 


Coroborând declaraţiile martorilor, anchetatorii vorbesc despre “filosovietismul 
componenților grupului dizident”, în cadrul căruia aripa politică, condusă de lon 
Iliescu, îşi subordona aripa militară. 


"Din perspectivă istorică se constată că membrii grupului, aflaţi în viaţă la data de 22 
decembrie 1989, s-au organizat rapid şi eficient şi au avut un rol esenţial în evoluţia 
ulterioară a evenimentelor. Cu toţii s-au regăsit şi au conlucrat în locaţiile cheie ale 
zilei de 22 decmebrie 1989 şi intervalul următor de timp. (...) Toţi componenţii 
„grupului Iliescu” au preluat puterea totală în stat. Iliescu lon a fost preşedintele 
României pentru o perioadă de 10 ani”, notează anchetatorii, care subliniază că 
apropiații lui Iliescu au continuat să deţină, după 1989, pentru perioade lungi de 
timp, funcţii importante în stat. 


Procurorii explică şi de ce existenţa acestui grup a fost ascunsă sau negată în tot 
acest timp. 


"Ascunderea existenţei, filozofiei şi acţiunilor acestui grup a fost justificată de 
filosovietismul componenților grupului, începând cu Iliescu lon. Aducerea la 
cunoştinţa opiniei publice a preexistenţei unui grup civilo-militar pro-sovietic şi 
care a apărut în primplanul politico-militar al zilelor Revoluţiei ar fi fost în contrast 
evident cu dorinţa exprimată de noua putere de a fi percepută ca fiind o reală 
emanaţie a mişcării revoluţionare din decembrie 1989. Mai mult, o devoalare a 
adevărului ar fi putut însemna pentru „grupul Iliescu” o periclitare privind 
preluarea şi păstrarea puterii în stat, dar şi legitimarea în faţa opiniei publice, fiind 
cunoscută atitudinea anti-sovietică a majorităţii opiniei publice din România”, se 
arată în documentul citat. 

Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 

